**Scientometria** je veda zaoberajúca sa kvantitatívnymi rysmi a vlastnosťami vedy a vedeckého výskumu. Dôraz kladie na výskum a vývoj mechanizmov merania vedy pomocou matematicko-štatistických metód.

Scientometria, bibliometria a webomedia sú teda vedné disciplíny, ktoré skúmajú kvantitatívne aspekty rôznych typov informácií v procese ich tvorby, šírenia a využitia. Najčastejšie sú spájané s hodnotením vedy na rôznych úrovniach.

Scientometria sa zaoberá kvantitatívnymi aspektmi vedy ako disciplíny alebo ekonomickej aktivity. Keďže hlavnými výstupmi vedeckých výskumov sú vedecké publikácie, stali sa predmetom skúmania scientometrie. Scientometria je často krát zamieňaná s pojmom bibliometria, to je zapríčinené tým, že vychádzajú z rovnakého metodologického aparátu. Scientometria sa však zameriava výlučne na vedecké publikácie a výsledky analýz publikácií a citácií využíva primárne na hodnotenie vedy. Bibliometria a scientometria sa prekrývajú v súvislosti s vedeckými informáciami a použitými metódami. Presah scientometrie predstavuje ekonomické a sociálne charakteristiky vedy, ktoré scientometria používa. Okrem odborných publikácií skúma i ďalšie kvantitatívne charakteristiky vedy, napr. človekoroky - počet rokov praxe vedcov, finančné vstupy a ďalšie.

Za zakladateľa scientometrie je považovaný Eugene Garfield, ktorý si v 50. rokoch 20. storočia pri vytváraní expertných systémov založené na indexovaných vedeckých informáciách a citáciách všimol, že takto indexované dáta môžu slúžiť na sledovanie evolúcie vedy samotnej. Neskôr potom stál pri základoch jednej z najrozsiahlejších scientometrických a citačných databáz súčasnosti, ISI Web of Science (Inštitút vedeckých informácií Web vedy). V súčasnej dobe existuje celý ďalších databáz, ktoré môžu slúžiť ako zdroj scientometrických dát, napr. Scopus, PubMed atď. V rámci scientometrie bol vyvinutý celý rad štatistických nástrojov pre výpočet kvantitatívnych aspektov vedeckých publikácií - napr. rôzne typy indexov (citačný ohlas, impakt faktor, Hirschov index, atď.) - ktoré merajú niektoré kvantitatívne aspekty vedeckej práce jednotlivcov, tímov, vedeckých disciplín či dokonca krajín (niektoré z indexov sa tiež vzťahujú k ekonomickým ukazovateľom).

Problematikou scientometrie sa na Slovensku zaoberá napríklad Slovenská akadémia vied, taktiež sa vyučuje na Univerzite Komenského v Bratislave, napr. na Katedre knižničnej a informačnej vedy.

Referencie
----------

1. ↑   *Scientometrics - Springer* [online]. link.springer.com, [cit. 2017-04-01]. Dostupné online. (po anglicky)
2. 1 2 3  ONDRIŠOVÁ, Miriam. *Bibliometria* [online]. Stimul, 2011, [cit. 2011-10-10]. Dostupné online. [nefunkčný odkaz]
3. ↑  TAGUE-SUTCLIFFE, J.. An introduction to informetrics. *Information Processing & Management*, 1992, roč. 28, čís. 1, s. 1-3. ISSN ISSN0306-4573. ISSN0306-4573.
4. ↑  DE BELLIS, N.. *Bibliometrics and Citation Analysis: From the Science Citation Index to Cybermetrics*. Lanham (Maryland) : The Scarecrow Press, 2009. ISBN 0-8108-6713-3. S. 417.
5. ↑  BARÁT, Andrej. Tomáš Trnovec: Ako zvýšiť výkon slovenskej vedy?. *pravda.sk* (Bratislava: Perex), 2020-05-23. Dostupné online [cit. 2020-06-18]. ISSN 1336-197X.